**Te-aştept copilul meu...**

*Danab*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-aştept copilul meu şi azi acasă,

Diseară este seara de Crăciun!

Şi vom fi iar cu toţii strânşi la masă,

Doar tu îmi vei lipsi, copile bun!

Degeaba e-ncărcată a mea masă,

Degeaba-s adunaţi cu toţii-n jur...

Dacă lipseşte un copil de-acasă,

Doar lacrimi curg din ochii de azur!

În fiecare zi te-aştept... Şi gândul

Şi dorul meu, mereu, mereu îl plâng,

Îmi număr sărbătorile la rândul

Şi zi de zi, durere-n suflet strâng!

Şi teamă mi-e că viaţa-mi va apune,

Iar anii mei sunt poate la sfârşit...

Şi teamă mi-e că n-o să-ţi mai pot spune,

Copile... Cât de mult eu te-am iubit!

Să vii aşa cum tu veneai, odată,

Micuţ..cu ochii mari şi par balai,

Când mă-ntrebai mereu de Ceresc Tată

Şi cum poţi ca s-ajungi şi tu în Rai?

Te cuibăreai la pieptul meu, ştii bine...

Şi îmi cereai ca să îţi cânt mereu,

Din Harfa noastra de cântări, divine,

Cu dragoste-ţi citeam Cuvântul Său!

Mă întrebai de Duhul Sfânt, de îngeri,

De ostile cereşti, de mii şi mii...

Dar azi, în inim-au rămas doar plângeri

Ce-n întristare sunt... din bucurii!

Ne adunam în colţul casei, seara,

Şi-L Lăudam mereu pe Dumnezeu...

De sub arcuş se auzea plângând, vioara...

Plângând se-aude şi astăzi, mereu!

O! Cum aş vrea să vină iarăşi clipa

Să fii din nou micuţ, nevinovat...

Şi Dumnezeu să-ţi dea din nou, aripa

Să nu te duci în lumea de păcat!

O! Cum aş vrea să vii din nou, acasă...

Să-mi spui că-ţi pare rău, că ai greşit!

Cu haine noi te-aş îmbrăca! La masă,

La toţi le-aş spune că tu ai venit!

Mereu mă rog şi Dumnezeu mă ştie...

Aştept Lucrarea Lui în viaţa ta!

Când va veni o zi de bucurie

Prin lacrimi, chipul tău să-l pot vedea!

Şi chiar de port în piept amărăciune

Dar ştiu că Dumnezeul cel Slăvit,

Răspuns va dărui la rugăciune

Şi-mi voi vedea şi visul împlinit!

Când prinşii de război se-ntorc Acasă,

Eliberaţi de jugul robitor,

La Nunta lui Isus vom sta la Masă,

Când n-or mai fi nici lacrimi şi nici dor!

.....